JULEKALENDER Personal | MajaNeya
JULEKALENDER Personal
Jeg bor bedst nede i kaninpelsen. Der hvor jeg kan leve trygt og godt, og hvor jeg ikke behøves kravle ud på spidsen af pelsen, for at undersøge de ting, jeg endnu ikke ved. Jer der har læst bogen Sofies verden, forstår hvad jeg snakker om, men den er ved at have et par år på bagen, så lad mig uddybe.
Jeg er dårlig til at kravle ud af min comfortzone, et begreb som størstedelen af jer nok kender til. Jeg kan bedst lide en hverdag, jeg kender til, med mennesker jeg har det godt med og med en rutine, jeg er tryg ved. Men i sådan en tilstand, rykker jeg mig ikke særlig meget, og jeg føler at jeg lever, når jeg tillader mig selv at komme lidt ud af min ellers dejlige comfortzone. Jeg synes det er vigtigt, at jeg tvinger mig selv ud af comfortzonen, og selvom jeg er dårlig til det, er det bestemt noget jeg arbejder på.
Tanken om at skulle øve sig i at komme ud af comfortzonen, startede nok en dag i marts for snart 1,5 år siden. Her tvang jeg mig selv til at optræde med mit poetry slam, på en rigtig scene, foran et ægte publikum, dommere og mod andre dygtige poetry slammere. Vi spiste på en restaurant inden jeg skulle optræde, jeg spiste intet og alle pigerne var der for at se mig. Jeg har vitterligt aldrig været så nervøs før, men jeg klarede det, og det var en kæmpe succes i sig selv. Jeg kan godt, tænkte jeg. Den følelse har jagtet mig lige siden, og fået mig til at tvinge mig selv til at hoppe ud af den kære comfortzone.
For nyligt hopper jeg ud af comfortzonen ved at tale til jer på Instagram, ærligt og uden make-up. Dét er skræmmende. Derudover øver jeg mig i at tage på dates, generelt møde nye mennesker eller rejse til et fremmed kontinent alene. Jeg tror, at det er når jeg er ude for min comfortzone, at jeg rykker mig som menneske, og det er jo vigtigt at blive ved med.
Er du god til at komme ud af din comfortzone? Har du nogen forslag til hvad jeg ellers kan gøre?
5. december: SMÅ TING JEG SPREDER GLIMMER EFTER
I dag er det tirsdag den 5. december, og som den kloge Hella Joof siger, så skal vi huske at drysse glimmer udover hverdagen. Men lad os være helt ærlige med hinanden, der er altså 80% mindre ting at drysse glimmer ud over, når det er vinter og hverdagen er kold, mørk og våd – eller sådan føles det i hvert fald. Men på trods af det, så er der jo stadig masser af ting at drysse glimmer over, og selvom de kan gemme sig lidt væk i udtværet mascara og kolde fødder, så er de der altså. Her er mine små, men ikke mindst vigtige, ting jeg drysser glimmer efter i dag.
Lige nu, drysser jeg især glimmer efter min mormors julekalender, eller man kan vidst nærmere sige at den drysser glimmer efter mig, for det er simpelthen så hyggeligt at stå op til. Hun har sammensat 24 små snacks og 24 tebreve i den fineste kurv, så jeg selv kan vælge hvad jeg vil have. Så fin idé.
De sidste par uger har jeg også drysset en masse glimmer ud over Netflix-serien She’s gotta have it som både er moderne, relevant og perfekt vinklet. Hovedpersonen er den unge, smukke og kunstneriske Nola Darling, som er af afro-amerikansk afstamning og som struggler med både mænd, kvinder og sin kunst. MUST-SEE!
Vi nåede ikke langt ind i december, før jeg opdagede den lækreste snack sammensat af en mandel, en dadel udenom og så dyppet i chokolade. Denne snack kan fås i Netto, og det smager simpelthen så godt. På en hård dag, hjælper det at drysse glimmer ud over en snack som denne.
Det lyder måske lidt fjollet, men jeg drysser lige nu også glimmer efter min højre langefinger. Der sker efter at jeg klemte den slemt i en dør på arbejdet for kort tid siden, og pludselig kunne jeg ingenting med den. Det hele blev lige pludselig rigtig besværligt, forestil dig at skrive på et tastatur eller lægge make-up uden din højre langefinger. Glimmer på de små ting og op på kaminhylden!
I ved det godt, men den skal med, jeg drysser masser af glimmer ud over hele december måned. Jeg ville simpelthen ikke klare vinteren, hvis det ikke var for december og derfor fortjener denne måned en hel masse glimmer. Den er hyggelig og fyldt med dejlige sociale arrangementer, og det er lige hvad jeg har haft brug for.
Det er måske lidt ananas i egen juice, men nu er det jo også de ting jeg drysser glimmer efter, og her må julekalenderen på bloggen altså være en af dem. Jeg synes allerede at den er startet så fint op, og alt er lykkedes lige som jeg havde forestillet mig. Glimmer ud over julekalenderens 24 indlæg!
Karl Williams nye single Om igen fortjener helt klart også en masse glimmer. Den har kørt på repeat lige siden den udkom, og normalt er jeg ellers lidt dårligt til at blive vild med nye sange og falder først for dem når de bliver “radiokendte”, men denne sang faldt jeg for aller første gang da jeg hørte den i Go’ Morgen Danmark.
Sidst men ikke mindst, drysser jeg selvfølgelig en masse glimmer ud over den rejse, som venter lige rundt om hjørnet. Den 11. februar drager jeg ud i verden med rygsæk og optimistiske forventninger om at se dele af verden, jeg aldrig har set før. Jeg har aldrig bevæget mig ud over Europas grænser før, og til februar skal jeg besøge Nepal, Sri Lanka, Indien og Vietnam. Det bliver så fedt!
Jeg drysser glimmer på alle jer læsere som følger med, tusind tak for det, og så håber jeg at inspirere lidt til, at du måske også får lyst til at drysse lidt ekstra glimmer. Rigtig glædelig 5. december.
1. december: MINE VENINDER FORTÆLLER
VI KLAREDE DET! Vi overlevede november måned, og jeg ser det som en kæmpe succes. November er optakt til december, og den er kold, mørk og kedelig, og kalder på vinterdepressioner landet over, men nu er det endelig forbi. Foran os venter en december fyldt med hygge, traditioner og god stemning, og jeg vil gøre mit, for at din december bliver ekstra dejlig – nemlig med min julekalender.
Læs også: VELKOMMEN TIL MIN JULEKALENDER
Vi starter årets julekalender ud med et indlæg som jeg ved I elsker, et personligt indlæg, hvor mine veninder får lov at overtage bloggen og fortælle. Jer der følger med på Instagram kender allerede flere af pigerne, og mine veninder fylder en så stor del af mit liv, at de selvfølgelig også skal have en plads her på bloggen. Jeg har spurgt dem nogle spørgsmål, som de selv har fået lov at svare på.
Hvad kan du bedst lide at lave med Maja?
Laura: Jeg kan bedst lide at gå ture med Maja og snakke om alt mellem himmel og jord, diskutere alverdens problemer og grine af gamle røverhistorier. Udover det er det altid skønt at være hjemme i nattøj og drikke te og spille scrabble! Line: Vi elsker at mødes for at se en god serie (for tiden er det Riverdale!), spise alt for meget slik, vi ikke burde spise og grine af underlige ting. Maria: Uh, der er mange ting. At have mange, dybe samtaler over et godt glas rødvin er klart i top 3. Det er hun den bedste til! Katrine: Jeg kan lave det meste (hvis ikke alt) med Maja. Alt fra dybe og filosofiske samtaler, at tage ned og træne, at danse og drikke os fulde sammen, til at snakke om kærestesorger, veninde og familie dilemmaer.
Nævn et godt minde i har sammen?
Maria: Der er enormt mange gode minder fra vores tid som veninder. Et minde som jeg er meget glad for at have sammen med Maja, erfra da vi var i Berlin sammen i 1.g, hvor vi lavede en happening midt på gaden og dansede til gademusik. Katrine: Det der falder mig først ind er de sindssygt mange sjove byture hvor vi begge to har været stang-bacardi, eller vores ferie i Italien. Jeg tænker på en aften i den italienske solnedgang på balkonen med champagne fra minibaren mens vi kigger ud på alle menneskerne og taler om alt mellem himmel og jord. Laura: Et af de nyere minder, som er et virkelig godt minde, er fra karrusel i Odense. Vi festede løs i tre skønne dage med Houdini, kollegiefest, Toast, ægteskaber og bikstok. Totalt sjovt! Line: Et af vores virkelig sjove minder var fra da Katrine og jeg, gav Maja en tur til København til hendes 18 års fødselsdag. Det var vinter og da vores hotel lå på en lille sidegade, betød det også at der ikke var saltet. Så der var glat, som i meget glat. Vi brugte ca. 20 minutter, på at gå fra hotellet og ud på den store vej.
Hvordan tror du at det kommende år bliver for dig og Maja?
Maria: Det kommende år bliver anderledes. Vi rejser til hver sit land forskudt af hinanden, og kommer ikke til at se hinanden i foråret. Men jeg håber og tror på at sommeren bliver fyldt med endnu flere skønne minder. Laura: Mas og jeg, for ikke at nævne de andre to lopper, kan kun få endnu et godt år. Som rutine, springer vi sammen ind i det, hvilket altid er en god start! Der skal hygges og festes og alt det som vi plejer, også selvom vi snart bliver spredt i alle retninger. Line: Vi står foran et år med mange forandringer. Maja skal ud og rejse i 3 måneder, og det betyder at jeg skal undvære hende i så lang tid. Men jeg drømmer og håber på, at vi vil være ligeså gode til at holde kontakten, selvom hun er på den anden side af jorden. Katrine: Jeg tror vi kommer til at have et udfordrende, nervepirrende, udviklende men ikke mindst fantastisk og spændende år sammen. Til februar skal vi ud og rejse sammen, hvilket jeg tror bliver en fuldstændig uforglemmelig oplevelse. Efter rejsen venter nye udfordringer såsom flytning, hvor vi har snakket om måske at blive roomies, hehe. Lige meget hvad, ved jeg, at vi vil holde fast i hinanden, og at vi næste år formentlig både blive så trætte af hinanden som aldrig før samt kommer til at elske hinanden som aldrig før.
Læs også fra sidste år: MINE VENINDER FORTÆLLER
Sikke nogle fantastiske veninder jeg har mig. Det kan I også lære mere om her, for disse piger, de gør en verden til forskel i min hverdag.
Tak fordi I læste med på julekalenderens første indlæg, jeg håber I synes om det og at I vil fortsætte med at følge med. Imorgen har jeg selv været lidt kreativ med ord. Glæd jer.